8

Cenaclul Literar ING - 17 septembrie 2018

Cenaclul Literar ING – 17 septembrie 2018

Casă bună pentru profunzime și umor

Evenimentul literar prilejuit de întâlnirea Cenaclului Literar ing din data de 17 septembrie 2018 a fost unul deosebit față de altele prilejuite de ocazii similare.

Deși premizele nu păreau favorabile, scena Sălii AGIR din Piața Romană fiind cuprinsă într-un șantier recent deschis, iar cele două lansări de carte programate: Patrie, Credință, Regăsire, de Ionel Marin, și D’ale lui Bulă, de Ovidiu Țuțuianu, nu prezentau cele mai bune auspicii de compatibilitate contextuală, prin meritul celor prezenți, s-a transformat într-un moment artistic foarte reușit.

Prin volumul de față, scriitorul Ionel Marin, director al Revistei Bogdania își întregește personalitatea literară promovând patriotismul, cultura, arta prin omagierea marilor nume de cărturari care ne fac cinste de-a lungul istoriei și astăzi.

Ceea ce inoportuna scena Casei AGIR, și anume restaurarea unei fresce monumentale descoperite recent sub tencuială, pe fundal, realizată acum 82 de ani, reprezentând simbolistica ingineriei unei perioade faste ale istoriei României, la o primă vizionare pentru toți, a impresionat audiența, tranformând neajunsul unui șantier într-o surpriză plăcută.

Aflându-se într-una din zilele ei luminate, renumita actriță, Doina Ghițescu, a contribuit la stabilirea unei atmosfere poetice profunde care a cuprins cele două lansări de carte, atât de diferite, ca subiect.

Tot la capitolul comun se înscrie și faptul că prefațatorii celor două volume, Geo Călugăru, pentru Patrie, Credință, Regăsire, respectiv Viorel Martin, pentru D’ale lui Bulă, au reușit să facă introduceri foarte interesante care au deschis un bogat diapazon de discuții pentru vorbitorii care au urmat.

Au fost prezentate momente inedite din viața lu Adrian Păunescu, Gheorghe Buzatu, Panaite Mazilu ale căror profiluri sunt prezentate în prima carte, precum și rolul de refulare atribuit lui Bulă în perioada tensionată din perioada comunismului, când, făcând haz de necaz, poporul român și-a ușurat viața, altfel, destul de grea.

De remarcat luările de cuvânt ale scriitorilor Florian Laurențiu Stoica, Președintele Fundației Literar-Istorice „Stoika”, Vasile Groza, Gheorghe Țiclete, referitoare la cartea lui Ionel Marin, respectiv cel al lui George Corbu, președintele Uniunii Epigramiștilor din România și al doamnei Floarea Necșoiu, privind volumul lui Ovidiu Țuțuianu.

Au mai luat cuvântul Doina Bârcă, Ioan Rațiu, Florin Grigoriu, Corneliu Cristescu și Marilena Caraghiaur.

NICOLAE VASILE

Contents